CELEX: 32014D0056
Language: fi
Date: 2014-01-28 00:00:00
Title: 2014/56/EU: Neuvoston päätös, annettu 28 päivänä tammikuuta 2014 , liiallisen alijäämän olemassaolosta Kroatiassa

6.2.2014   
            
            
               FI
            
            
               Euroopan unionin virallinen lehti
            
            
               L 36/13
            
         
      NEUVOSTON PÄÄTÖS,
   annettu 28 päivänä tammikuuta 2014,
   liiallisen alijäämän olemassaolosta Kroatiassa
   (2014/56/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 6 kohdan,
   ottaa huomioon Euroopan komission ehdotuksen,
   ottaa huomioon Kroatian esittämät huomautukset,
   sekä katsoo seuraavaa:
   
               (1)
            
            
               Euroopan unionin toiminnasta tehdyn sopimuksen (SEUT) 126 artiklan mukaan jäsenvaltioiden on vältettävä liiallisia julkisen talouden alijäämiä.
            
         
               (2)
            
            
               Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu.
            
         
               (3)
            
            
               SEUT 126 artiklassa tarkoitettu liiallisia alijäämiä koskeva menettely, jota on selkeytetty vakaus- ja kasvusopimukseen kuuluvalla neuvoston asetuksella (EY) N:o 1467/97 (1), edellyttää neuvoston päätöstä, jolla vahvistetaan liiallisen alijäämän olemassaolo. Euroopan unionista tehtyyn sopimukseen ja SEUT-sopimukseen liitetyssä liiallisia alijäämiä koskevasta menettelystä tehdyssä pöytäkirjassa N:o 12 annetaan tarkemmat määräykset liiallisia alijäämiä koskevan menettelyn täytäntöönpanosta. Neuvoston asetuksessa (EY) N:o 479/2009 (2) esitetään yksityiskohtaiset säännöt ja määritelmät kyseisten määräysten soveltamiseksi.
            
         
               (4)
            
            
               Jos komissio katsoo, että jäsenvaltiossa on tai siellä voi ilmetä liiallinen alijäämä, se antaa SEUT 126 artiklan 5 kohdan nojalla asiasta lausunnon kyseiselle jäsenvaltiolle ja ilmoittaa asiasta neuvostolle.
            
         
               (5)
            
            
               Otettuaan huomioon SEUT 126 artiklan 3 kohdan nojalla antamansa kertomuksen sekä talous- ja rahoituskomitean SEUT 126 artiklan 4 kohdan nojalla antaman lausunnon komissio katsoi, että Kroatiassa oli liiallinen julkisen talouden alijäämä. Komissio antoi tämän vuoksi Kroatialle asiasta lausunnon ja ilmoitti asiasta neuvostolle 10 päivänä joulukuuta 2013 (3).
            
         
               (6)
            
            
               SEUT 126 artiklan 6 kohdan mukaan neuvosto ottaa huomioon kyseisen jäsenvaltion mahdolliset huomautukset, ennen kuin se kokonaistilanteen arvioituaan päättää, onko jäsenvaltiossa liiallinen alijäämä. Kroatiaa koskevan kokonaistilanteen arvioinnin perusteella voidaan todeta seuraavaa.
            
         
               (7)
            
            
               Vuoden 2013 talousarvion tarkistuksen sekä Kroatian hallituksen hyväksymän ja Kroatian parlamentille 14 päivänä marraskuuta 2013 toimitetun vuoden 2014 talousarvioesityksen (4) mukaan Kroatian viranomaiset ennakoivat, että julkisen talouden alijäämä on 5,5 prosenttia suhteessa BKT:hen vuonna 2013, kun se vuonna 2012 oli 5 prosenttia suhteessa BKT:hen, ja odottavat alijäämän pysyvän samalla tasolla vuonna 2014 ja supistuvan vähitellen vasta vuosina 2015 ja 2016. Marraskuun 5 päivänä 2013 julkistetussa komission yksiköiden syksyn 2013 talousennusteessa arvioidaan julkisen talouden alijäämän ylittävän merkittävästi perussopimuksessa asetetun 3 prosentin viitearvon suhteessa BKT:hen jo vuonna 2013 ja kasvavan yli 6 prosenttiin suhteessa BKT:hen vuosina 2013–2015, ellei tämän kehityksen pysäyttämiseksi toteuteta toimenpiteitä. Kuten SEUT 126 artiklan 3 kohdan nojalla laaditussa komission kertomuksessa todetaan, ennakoidut ja ennustetut alijäämät ylittävät perussopimuksessa määritetyn viitearvon eivätkä ole lähellä sitä. Viitearvon ylittymistä voidaan pitää poikkeuksellisena vakaus- ja kasvusopimuksessa tarkoitetulla tavalla. Erityisesti se on osittain seurausta vakaus- ja kasvusopimuksessa tarkoitetusta vakavasta taloudellisesta taantumasta. Talouden toimeliaisuuden arvioidaan vähentyneen lähes 12 prosenttia vuoden 2008 huippulukemista. Reaalisen BKT:n ennakoidaan supistuvan edelleen vuonna 2013 ja kasvavan hieman vasta vuonna 2014. Komission yksiköiden yhteisesti sovittua menetelmää käyttäen laatiman arvion mukaan potentiaalisen tuotannon kasvu pysähtyi vuonna 2009, kääntyi laskusuuntaan vuonna 2010 ja on siitä lähtien pysytellyt negatiivisena. Tuotantokuilu on ollut vuodesta 2009 lähtien negatiivinen, ja vaikka sen arvioidaan supistuvan vähitellen ennustejaksolla, sen ennakoidaan kuitenkin pysyvän negatiivisena vuoteen 2015 asti, mikä kertoo taantuman syvyydestä ja laaja-alaisuudesta. Viitearvon ennakoitua ylittymistä ei kuitenkaan voida pitää väliaikaisena vakaus- ja kasvusopimuksessa tarkoitetulla tavalla. Kroatian viranomaisten ennusteiden ja komission yksiköiden syksyn 2013 talousennusteen mukaan julkisen talouden alijäämä ylittää merkittävästi viitearvon myös vuosina 2014 ja 2015. SEUT-sopimuksen alijäämäkriteeri ei näin ollen täyty.
            
         
               (8)
            
            
               Hallitus ennakoi vuoden 2014 talousarvioesityksessä julkisen talouden velkasuhteen kasvavan 58,1 prosentista vuonna 2013 62 prosenttiin vuonna 2014, 64,1 prosenttiin vuonna 2015 ja 64,7 prosenttiin vuonna 2016. Nämä luvut ovat hieman suuremmat kuin syyskuussa 2013 annetuissa Kroatian talous- ja finanssipolitiikan suuntaviivoissa esitetyt luvut, joissa hallitus ennakoi julkisen talouden velkasuhteen olevan 56,6 prosenttia vuonna 2013, 60,6 prosenttia vuonna 2014, 63,4 prosenttia vuonna 2015 ja 65,3 prosenttia vuonna 2016. Komission yksiköiden syksyn 2013 talousennusteessa vuoden 2013 julkisen talouden velkaennuste on 59,7 prosenttia suhteessa BKT:hen. Ellei politiikkaa muuteta, julkisen talouden velkasuhteen odotetaan kasvavan yli 60 prosenttiin vuonna 2014 eli ylittävän perussopimuksessa vahvistetun 60 prosentin viitearvon suhteessa BKT:hen. Tällä hetkellä käytettävissä olevien tietojen mukaan marraskuussa 2013 toteutettu dollarimääräisten joukkovelkakirjojen liikkeeseenlasku kasvattaisi julkisen talouden velkasuhteen yli 60 prosentin viitearvon jo vuoden 2013 loppuun mennessä. Asetuksen (EY) N:o 1467/97 2 artiklan 1 a kohdassa säädetään, että velkakriteerin mukaista vaatimusta katsotaan myös noudatetun, jos komission talousarvioennusteet osoittavat, että vaadittu eron pieneneminen suhteessa viitearvoon tapahtuu kolmen vuoden jakson aikana, johon sisältyvät sitä viimeistä vuotta seuraavat kaksi vuotta, jolta tiedot ovat saatavilla. Kroatian viranomaisten ja komission yksiköiden ennusteet osoittavat, että julkisen talouden velkasuhde on kasvussa jatkuvasti suurten alijäämien ja talouden heikon toimeliaisuuden takia, ja kehityksen arvioidaan pysyvän samansuuntaisena koko ennustejakson ajan. Tämän vuoksi Kroatia ei kykene saavuttamaan velan supistamiselle asetettua viitearvoa eikä noudattamaan SEUT-sopimuksen velkakriteeriä.
            
         
               (9)
            
            
               SEUT-sopimuksen määräysten mukaisesti komissio on analysoinut myös muita merkityksellisiä tekijöitä SEUT 126 artiklan 3 kohdan nojalla antamassaan kertomuksessa. Kuten asetuksen (EY) N:o 1467/97 2 artiklan 4 kohdassa täsmennetään, sellaisten maiden osalta, joiden julkisen talouden velkasuhde ylittää viitearvon, nämä tekijät voidaan ottaa huomioon alijäämäkriteerin noudattamista koskevaan päätökseen johtavissa vaiheissa ainoastaan, jos julkisen talouden alijäämä pysyy lähellä viitearvoa ja viitearvon ylittäminen on väliaikaista, mikä ei toteudu Kroatian tapauksessa. Velkakriteerin noudattamista arvioitaessa on otettu huomioon merkitykselliset tekijät ja erityisesti syvä ja pitkään jatkunut taantuma sekä ulkoiset olosuhteet, joista ei ole ollut tukea. Siitä huolimatta komissio katsoo, että SEUT-sopimuksen velkakriteeri ei täyty,
            
         ON HYVÄKSYNYT TÄMÄN PÄÄTÖKSEN:
   1 artikla
   Kokonaistilanteen arviointi osoittaa, että Kroatiassa on liiallinen alijäämä.
   2 artikla
   Tämä päätös on osoitettu Kroatian tasavallalle.
   
      Tehty Brysselissä 28 päivänä tammikuuta 2014.
      
         
            Neuvoston puolesta
         
         
            Puheenjohtaja
         
         G. STOURNARAS
         
      
   
   
      (1)  Neuvoston asetus (EY) N:o 1467/97, annettu 7 päivänä heinäkuuta 1997, liiallisia alijäämiä koskevan menettelyn täytäntöönpanon nopeuttamisesta ja selkeyttämisestä (EYVL L 209, 2.8.1997, s. 6).
   
      (2)  Neuvoston asetus (EY) N:o 479/2009, annettu 25 päivänä toukokuuta 2009, Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta (EUVL L 145, 10.6.2009, s. 1).
   
      (3)  Kaikki Kroatian liiallista alijäämää koskevaan menettelyyn liittyvät asiakirjat ovat saatavilla osoitteessa http://ec.europa.eu/economy_finance/economic_governance/sgp/deficit/countries/croatia_en.htm
   
      (4)  Talousarvioesitystä ei ole laadittu EKT-95 menetelmän (EKT-95) mukaisesti. EKT-95:n mukaiset vuosia 2009–2012 koskevat alijäämäarviot ovat 1,5–3,3 prosenttiyksikköä suuremmat kuin kansallisin menetelmin ilmoitetut luvut. Erot johtuvat lähinnä siitä, että EKT-95:n mukaisissa alijäämäluvuissa on otettu huomioon eräitä takausmaksuja, velan siirtämisiä sekä velan takaisinmaksu eläkeläisille.